Hugo, Dei gratia Senonensis archiepiscopus, omnibus fidelibus in perpetuum. Noverit fraternitas vestra domnum Iterium de Tociaco donasse dimidiam partem decimæ quæ pertinet ad villam quam Chaciacum vocamus, sanctis mulieribus de Crisennom. Sed et notum fieri volumus antecessorem nostrum domnum Henricum, bonæ memoriæ, eisdem mulieribus præfatam decimam, in præsentia venerabilis fratris nostri domni Hugonis Autissiodorensis, et domni Bernardi Clarevallensis abbatis, et aliorum quamplurimorum religiosorum fratrum concessisse. Nos, igitur, quod factum est ab illis, ex parte nostra laudamus, et ut in perpetuum ratum maneat et inconcussum, nostra auctoritate munimus et confirmamus.